Document ID: 32007D0472

NÕUKOGU OTSUS,
25. juuni 2007,
millega muudetakse 1990. aasta Schengeni konventsiooniga loodud täitevkomitee otsust, millega muudetakse Schengeni infosüsteemi (C.SIS) tehnilise abi üksuse paigaldus- ja tegevuskulusid käsitlevat finantsmäärust
(2007/472/EÜ)
EUROOPA LIIDU NÕUKOGU,
võttes arvesse konventsiooni (millega rakendatakse Beneluxi Majandusliidu riikide, Saksamaa Liitvabariigi ja Prantsuse Vabariigi valitsuste vahel sõlmitud 14. juuni 1985. aasta Schengeni lepingut nende ühispiiridel kontrolli järkjärgulise kaotamise kohta („1990. aasta Schengeni konventsioon”)) artiklit 119,
ning arvestades järgmist:
(1)
1990. aasta Schengeni konventsiooni artikliga 119 nähakse ette, et konventsiooni artikli 92 lõikes 3 osutatud C.SISi paigaldus- ja tegevuskulud katavad ühiselt konventsiooniosalised.
(2)
C.SISi paigaldamisest ja tegevusest tulenevaid finantskohustusi reguleeritakse spetsiaalse finantsmäärusega, mis on vastu võetud Schengeni täitevkomitee 15. detsembri 1997. aasta otsusega C.SISi finantsmääruse muutmise kohta (edaspidi „C.SISi finantsmäärus”).
(3)
C.SISi finantsmäärust kohaldatakse otsuse 2000/777/EÜ (1) alusel Taani, Soome ja Rootsi ning samuti Islandi ja Norra suhtes.
(4)
Uued liikmesriigid, välja arvatud Küpros, integreeritakse esimese põlvkonna Schengeni infosüsteemi (SIS 1+) süsteemi „SISone4ALL” raames kuupäeval, mille sätestab nõukogu kooskõlas 2003. aasta ühinemisakti artikli 3 lõikega 2.
(5)
Alates kõnealusest kuupäevast peaksid need liikmesriigid osalema C.SISi finantsmääruses.
(6)
On mõistlik, et need liikmesriigid osalevad C.SISi soetamiskulude rahastamises. Kuna kõnealused liikmesriigid ühinesid Euroopa Liiduga alles 2004. aastal, on asjakohane, et nad osaleksid C.SISi soetamiskulude rahastamises alates 1. jaanuarist 2005. Samuti peetakse sobivaks, et nad osalevad tegevuskulude rahastamises alates 1. jaanuarist 2007.
(7)
Islandi ja Norra puhul kujutab käesolev otsus endast nende Schengeni acquis’ sätete edasiarendamist Euroopa Liidu Nõukogu ning Islandi Vabariigi ja Norra Kuningriigi vahel sõlmitud lepingu tähenduses, mis käsitleb nimetatud kahe riigi ühinemist Schengeni acquis’ sätete rakendamise, kohaldamise ja edasiarendamisega, (2) mis on seotud nimetatud lepingu teatavaid rakenduseeskirju käsitleva otsuse 1999/437/EÜ (3) artikli 1 punktis G osutatud valdkonnaga.
(8)
Šveitsi puhul kujutab käesolev otsus endast nende Schengeni acquis’ sätete edasiarendamist Euroopa Liidu, Euroopa Ühenduse ning Šveitsi Konföderatsiooni vahelise lepingu (Šveitsi Konföderatsiooni ühinemise kohta Schengeni acquis’ sätete rakendamise, kohaldamise ja edasiarendamisega) tähenduses, mis kuuluvad otsuse 1999/437/EÜ artikli 1 punktis G osutatud valdkonda, kusjuures nimetatud otsuse vastavat punkti tõlgendatakse koostoimes otsuste 2004/849/EÜ (4) ja 2004/860/EÜ (5) artikli 4 lõikega 1.
(9)
Ühendkuningriik osaleb käesolevas otsuses Euroopa Liidu lepingule ja Euroopa Ühenduse asutamislepingule lisatud Schengeni acquis’ Euroopa Liitu integreerimist käsitleva protokolli artikli 5 ning otsuse 2000/365/EÜ (6) artikli 8 lõike 2 kohaselt.
(10)
Iirimaa osaleb käesolevas otsuses Euroopa Liidu lepingule ja Euroopa Ühenduse asutamislepingule lisatud Schengeni acquis’ Euroopa Liitu integreerimist käsitleva protokolli artikli 5 ning otsuse 2002/192/EÜ (7) artikli 6 lõike 2 kohaselt.
(11)
Küprose Vabariigi puhul kujutab käesolev otsus endast õigusakti, mis põhineb Schengeni acquis’l või on sellega muul viisil seotud 2003. aasta ühinemisakti artikli 3 lõike 2 tähenduses.
(12)
Käesolev otsus kujutab endast õigusakti, mis põhineb Schengeni acquis’l või on sellega muul viisil seotud 2005. aasta ühinemisakti artikli 4 lõike 2 tähenduses,
ON TEINUD JÄRGMISE OTSUSE:
Artikkel 1
C.SISi finantsmääruse I jaotise punkti 3 lisatakse järgmine taane:
„-
Euroopa Liiduga 2004. aastal ühinenud liikmesriikide puhul arvutatakse see summa üksnes nende C.SISi paigalduskulude alusel, mis on tekkinud alates 1. jaanuarist 2005. Samuti osalevad nad alates 1. jaanuarist 2007 tekkinud C.SISi tegevuskulude rahastamises.”
Artikkel 2
Käesolev otsus jõustub selle Euroopa Liidu Teatajas avaldamise kuupäeval.
Luxembourg, 25. juuni 2007

Labels: 2
4
11